Jennifer Aniston tiċħad li se tadotta tifla Rapreżentanta ta' Jennifer Aniston ċaħdet rapporti li l-attriċi għaddejja bi proċess biex tadotta. Rapporti fil-magażin Closer jgħid li l-attriċi ta' 52 sena qasmet dan il-ħsieb ma' ħbieb tagħha fl-industrija tal-films bħalma huma Courteney Cox, Lisa Kudrow, David Schwimmer, Matt LeBlanc u Matthew Perry waqt ġbid ta' xeni minn Friends. Skont l-istess rapport jidher li Aniston qalitilhom li kienet se tadotta tifla minn orfanotrofju Messikan. Minkejja dan ir-rapport, waħda mir-rappreżentanti tagħha ċaħdet dan u sostniet li din hija storja maħduma u ddeskrivietha bħala "falza u li qatt ma ġrat". Din mhijiex l-ewwel darba li nxterdu xnigħat dwar l-attriċi b'mod speċjali wara ż-żwiġijiet preċedenti tagħha bejn l-2000 u l-2005 ma' Brad Pitt u ma' Justin Theroux bejn l-2015 u l-2017. Waqt li kienet qiegħda titkellem f'intervista ma' Glamour fl-2018, l-attriċi kkritikat dawn ix-xnigħat u qalet li ma jagħmilx ġid li meta persuna tkun għaddejja minn perjodu diffiċli u forsi tiżdied xi ftit tal-piż tispiċċa b'ritratti ta' żaqqha fuq il-midja bi ċrieki madwarha jispekulaw li hi tqila.